Man lewenslank agter tralies vir verkragtingArgieffoto ŉ 25-jarige man is tot lewenslange tronkstraf gevonnis vir die roof en verkragting van ŉ 22-jarige vrou in 2015. Kapt. Jackson Manatha, woordvoerder van die polisie in die Oos-Kaap, het gesê dié vonnis is Dinsdag in die Butterworth-streekshof aan Xolisa Mhlonyana opgelê. “Ons glo die lang vonnis sal as afskrikmiddel dien vir ander misdadigers wat jag maak op vroue en kinders wat nie hulself kan verdedig nie,” het Manatha gesê. Volgens Manatha was die slagoffer 31 Julie 2015 omstreeks 23:45 in Sakwe-park op pad huis toe ná werk toe Mhlonyana haar genader het. “Hy het haar na ŉ donker gebied toe gesleep, herhaaldelik verkrag en van ŉ onbekende hoeveelheid geld beroof,” het hy gesê. ŉ Saak van verkragting is by die Dutywa-polisiestasie aanhangig gemaak waarna Mhlonyana vasgetrek is. Lt.genl. Liziwe Ntshinga, provinsiale polisiekommissaris in die Oos-Kaap, het die Butterworth-eenheid vir gesinsgeweld, kinderbeskerming en seksuele oortredings gelukgewens en gesê die bekamping van geweld teen kinders en vroue is vir hulle ŉ prioriteit.